古意四首  其一
作者：方一夔
朝代：宋

paragraphs: 龍文雙寶劍，誰鑄吳山英。
秋水光的皪，俯視千金輕。
猶餘報仇血，白帝金天精。
百用不缺折，潛鋒埋故城。
芒角不可掩，氣衝牛斗星。
卓哉兩達士，一旦出幽冥。
顯晦各有數，飛沈兩無情。
孤雄顧其雌，玉匣時悲鳴。
吳楚隔千里，滄波會神靈。
一體互分合，變化不暫停。
悠悠劍津水，早暮風雲生。